***ANEXĂ LA HOTĂRÂREA CONSILIULUI LOCAL AL MUNICIPIULUI CRAIOVA NR.667/2022***

***Modificarea Regulamentului privind funcționarea cimitirelor aflate sub autoritatea Consiliului Local al Municipiului Craiova***

**1. Se modifică art. 9 şi va avea următorul conţinut:**

**„Art.9.** (1)Locurile de veci se concesionează la cerere în caz de deces, la solicitarea:

1. persoanei care s-a angajat prin contract că se va îngriji de înmormântare;
2. persoanei stabilită prin testamentul defunctului;
3. în lipsa testamentului, soţul/soţia persoanei decedate, care a trăit în aceeaşi locuinţă cu persoana decedată în ultima parte a vieţii;
4. altei rude apropiată a decedatului, până la gradul al IV-lea inclusiv, care au domiciliul stabil în municipiul Craiova.

 (2) Unei familii i se poate atribui un singur loc de veci, doar în situatii de excepţie putând beneficia de un al doilea loc, prin hotărâre a Comisiei de Pompe Funebre. Prin familie, în sensul prezentului articol, se întelege soţul/soţia şi copiii.

 (3) În cazuri cu totul speciale, se pot concesiona locuri de veci persoanelor cu boli cronice cu risc de mortalitate ridicat şi boli incurabile, în baza actelor medicale eliberate de medicul specialist şi celor cu vârsta peste 75 de ani, care au domiciliul stabil în municipiul Craiova.

 (4) Comisia de Pompe Funebre va dispune cu privire la atribuirea locurilor de înhumare pe termen limitat prevăzute la art. 8 alin.(1) lit. a) şi b) din prezentul regulament, precum şi în toate situaţiile apărute în activitatea de funcţionare a cimitirelor administrate de OPERATOR .”

 (5) Fiecare concesionar al locului de veci are posibilitatea de a achita un tarif în cuantumul aprobat de autoritatea administraţiei publice locale, prin hotărâre de consiliu, administratorului cimitirului, în vederea întreţinerii locului de veci.

 **2. Se modifică art.10, alin. (1), lit. b) și se completează cu lit. d)-f) și cu alin. (5)-(6) şi va avea următorul conţinut:**

b) foştilor deţinuţi politic, deportaţilor şi victimelor oprimării comuniste, refugiaţilor în conformitate cu prevederile Decretului nr.118/1990 si ale Legii nr.189/2000;

d) cavalerilor ordinelor nationale, în conformitate cu prevederile Legii nr.29/2000;

e) participanţilor la acţiuni/misiuni militare şi urmaşilor acestora, iîn conformitate cu prevederile Legii nr.168/2020;

f) altor persoane beneficiare ale acestui drept în temeiul unei legi speciale actuale sau viitoare.

(5) Atribuirea unui loc de veci cu titlu gratuit se referă la un singur loc, iar scutirea de plată este valabilă doar pe perioada vieţii beneficiarului legii speciale, reconcesionarea ulterioară fiind supusă taxelor de reconcesionare în vigoare la momentul solicitării.

(6) Persoanele care deja deţin în concesiune un loc de veci şi sunt beneficiare ale drepturilor prevăzute de art.10, pot solicita prin cerere scrisă reconcesionarea cu titlu gratuit.”

 **3. Se modifică art. 12, alin. (3) şi va avea următorul conţinut:**

 „**Art. 12** (3) Atribuirea membrilor aceleiasi familii a mai multor locuri de înhumare fără respectarea prevederilor art.9 (2) este nulă de drept şi atrage încetarea dreptului ce concesiune asupra locurilor dobândite cu nesocotirea prevederilor art.12 (1).

Sancţiunea se aplică doar pentru locurile de înhumare nou atribuite.”

 **4. Se modifică art. 14, alin. (1), lit. b), alin. (2) și alin. (3) şi va avea următorul conţinut:**

**„Art.14** (1) b) titularul dreptului de concesiune renunţă la acest drept în favoarea Administraţiei Cimitirelor printr-o declaraţie notariala, renunţătorul având dreptul la despăgubirea aferentă reprezentată de concesiunea achitată

 (2) Administraţia Cimitirelor acordă un termen de 90 de zile de la data expirării termenului de concesiune, pentru plata reconcesionării. În acest sens titularii concesiunii vor fi notificaţi la ultimul domiciliu cunoscut.

 (3) Dupa expirarea termenului acordat prin notificarea prealabilă, concesionarul pierde dreptul de reconcesionare asupra locului de înhumare respectiv şi acesta intră în circuitul de repartizare a locurilor libere.”

 **5. Se modifică art.15, alin (2) şi va avea următorul conţinut:**

 **„Art.15.** (2) Dacă titularii dreptului de concesiune nu au urmaşi, lucrările funerare rămân în proprietatea municipiului Craiova, în conditiile accesiunii imobiliare şi respectiv în administrarea R.A.A.D.P.F.L. Craiova, putând să fie atribuite de către Comisia de Pompe Funebre, pe baza de evaluare şi licitaţie.”

 **6. Se modifică art. 16, alin. (2) şi va avea următorul conţinut:**

 **„Art.16.** (2) Din prezentul regulament sunt exceptate mormintele şi operele comemorative de război din cimitirele SINEASCA şi UNGURENI, ce se supun regimului special prevăzut de Legea nr.379/2003 privind regimul mormintelor şi operelor comemorative de război, iar cele care sunt înscrise în Lista monumentelor istorice se supun regimului juridic stabilit prin acest act normativ şi al celui reglementat prin Legea nr.422/2001 privind protejarea monumentelor istorice, precum şi oricaror altor norme legale incidente.”

 **7. Se modifică art.19 alin. (2) şi va avea următorul conţinut:**

 **„Art.19.** (2) Dispoziţiile prezentului articol nu se aplică mormintelor şi operelor comemorative de război din cimiterele SINEASCA şi UNGURENI ce se supun regimului special prevăzut de Legea nr.379/2003 privind regimul mormintelor şi operelor comemorative de razboi, iar cele care sunt înscrise în Lista monumentelor istorice se supun regimului juridic stabilit prin Legea nr.422/2001.”

 **8. Se modifică art. 22, alin .(1) şi va avea următorul conţinut:**

 **„Art.22.** (1) Înhumarea persoanelor decedate se face numai pe baza certificatului de deces sau a adeverinţei eliberate de Oficiul Stării Civile care a înregistrat decesul in situatia în care decesul cetăţenilor români ce urmează a fi înhumati s-a produs şi înregistrat în străinătate, cu plata anticipată a tarifelor pentru înhumare, achitată la Biroul Administrare Cimitire, iar manopera pentru înhumare va fi asigurată contra cost de OPERATOR.”

 **9. Se modifică art. 27 şi va avea următorul conţinut:**

 **„Art.27.** Deshumările şi reînhumările se fac de către Administraţiile Cimitirelor din cadrul OPERATORULUI la cererea şi în prezenţa familiei persoanei decedate (rude pana la gradul IV inclusiv) sau al unui reprezentant al acesteia, cu respectarea normelor sanitare antiepidemice.”

 **10. Se modifică art. 31 prin completare cu lit. g)- i) şi va avea următorul conţinut:**

„g) servicii de înhumare/deshumare stabilite conform prezentului regulament;

h) servicii de întretinere/igienizare lucrări funerare/amplasament loc de veci la cererea concesionarilor;

i) transport funerar la cerere în municipiul Craiova sau in localităţile limitrofe;

 Prestarea serviciilor prevăzute mai sus se va efectua contracost la preţurile şi tarifele stabilite prin hotărâre a Consiliului Local al Municipiului Craiova, în baza propunerii Operatorului.”

 **11. Se modifică art. 33, alin. (4) și se completează cu alin. (5)-(7) şi va avea următorul conţinut:**

 **„Art. 33.** (4) Ordinea publică este asigurată de Poliţia Locală Craiova, iar paza cimitirelor este asigurată de operator prin intermediul personalului angajat în acest sens şi prin monitorizarea perimetrului cimitirelor prin intermediul unui sistem de monitorizare si supraveghere video, care este conectat în permanenţă la un dispecerat de monitorizare al Politiei Locale a Municipiului Craiova, în situaţia în care există.

 (5) Activitatea de pază a cimitirelor va fi organizată în concordanţă cu prevederile Legii nr.333/2003 actualizată, precum şi cu orice prevederi legale incidente în materie .

 (6) Consiliul Local al Municipiului Craiova asigură fondurile necesare atât pentru întreţinerea, sistematizarea, reabilitarea cimitirelor şi a monumentelor funerare existente în acestea, cât şi pentru instalarea, contravaloarea sistemului de monitorizare şi supraveghere video necesare pentru activitatea de pază a cimitirelor a căror funcţionare este reglementată de prezentul Regulament, în limita bugetului alocat în acest sens.

 (7) Proprietarul/Administratorul cimitirelor este exonerat de orice culpă în cazul unor eventuale pagube cauzate locurilor de veci sau altor bunuri aflate in incinta cimitirelor datorită intervenţiei forţei majore sau a unui caz fortuit, astfel cum sunt reglementate de Codul Civil.”

 **12. Se modifică art. 35, alin. (2) și se completează cu alin. (3), şi va avea următorul conţinut:**

„(2) În afara acestui program, nicio persoană nu are drept de acces sau de staţionare în incinta cimitirelor, cu excepţia celor care veghează, vizitează, comemorează sau se reculeg la locurile de înhumare, cât şi a persoanelor care asigură paza/Politia Locala .

 (3) Personalul OPERATORULUI care asigură respectarea programului în incinta cimitirelor poate fi compus din portari, controlori de acces sau alte persoane stabilite de conducerea unităţii, din persoanele desemnate să asigure instruirea, controlul şi coordonarea acestei activităţi.”

 **13. Se modifică art. 36 prin completare cu lit. l)-n) şi va avea următorul conţinut:**

În scopul bunei administrări şi funcţionări a cimitirelor se interzice:

 l) participarea directa sau indirectă la construcţiile funerare efectuate de persoane care nu au raporturi de muncă cu OPERATORUL sau cu alte persoane juridice autorizate să execute lucrări;

 m) executarea de lucrări funerare de către terţe persoane fără Autorizaţia emisă de Administraţia Cimitirelor;

 n) lăsarea lumânărilor/candelelor aprinse în alte locuri decât cele special amenajate în acest sens, atât la locul de veci deţinut, cât şi în alte locuri din incinta cimitirului

 **14. Se modifică art. 37, alin. (1) și se completează cu alin. (2) şi va avea următorul conţinut:**

„(1) Nerespectarea dispoziţiilor art.36, din prezentul regulament constituie contravenţie şi se sancţionează conform legilor şi regulamentelor în vigoare dacă nu au fost săvârşite în astfel de condiţii încât potrivit legii penale să constituie infracţiuni, cu amendă de la 500, la 2000 lei, aplicată de organele competente.

 (2) Contravenţiilor prevăzute de prezentul Regulament li se aplică prevederile Ordonanţei Guvernului nr.2/2001 privind regimul juridic al contavenţiilor cu toate modificările şi completările ulterioare.”

**15. Se modifică art.43, alin. (4) şi va avea următorul conţinut:**

 **„**(4) În toate situaţiile, în privinţa mormintele şi operelor comemorative de război situate în cimitirele SINEASCA şi UNGURENI sunt aplicabile regulile speciale prevăzute de Legea nr.379/2003 privind regimul mormintelor şi operelor comemorative de război, iar cele care sunt înscrise în Lista monumentelor istorice se supun regimului juridic stabilit prin Legea nr.422/2001, dispoziţiile prezentului Regulament aplicându-se doar în măsura în care nu contravin Legii speciale.”

**PREŞEDINTE DE ŞEDINŢĂ,**

**Lucian Costin DINDIRICĂ**